Brigada Turistică la munte și la mare

Brigada Turistică la munte și la mare

Dacă a trecut cu bine solstițiul de vară, pentru bucureștean e clar că trebuie s-o ia spre munte sau spre mare. Dar nici provincialul nu se lasă mai prejos, conștient că, printre picnicuri și drumeții, măcar o dată-n vară trebuie să pășească pe litoral. Pentru ambii tinde să se formeze o convingere nouă și terifiantă: dacă-n iulie nu respecți regulile de pe munte, în august n-ai bani de mers la mare! Să nu așezi cortul la întâmplare! Să nu speli în pârâuri și lacuri! Să nu rupi flori! Să nu sperii animalele și oamenii cu muzica ta! Să nu-ți lași gunoiul pe jos! – toate acestea n-ar înseamna nimic fără rezonanța gravă a cuvântului amendă.

Peisaje, gunoaie și rangeri

S-au dus vremurile când puteai să-ți întinzi cortul oriunde. Trebuie să cauți locurile special amenajate și, uneori, să plătești o taxă de campare. Legi și reguli care dormitau pe fundul unui sac al uitării vin astăzi să ne încorseteze pentru a-i face Naturii digerabilă prezența noastră.

La Sarmisegetusa Regia, pe locul acelor orgii gastronomice asezonate cu vin mult, trebuie să-ți încălzești conserva pe primus și este interzis consumul de alcool. Nu poți să te așezi pe iarbă, nu poți păși pe drumul pietruit acum două mii de ani și nu poți escalada celelalte componente ale ansamblului (chiar dacă o parte din ele sunt plantate de Sergiu Nicolaescu când a turnat „Dacii”). Serviciul Public de Administrare a Monumentelor Istorice a stabilit reguli noi și amenzi mai mari, care pot ajunge la 2.000 de lei.

Pe creasta Făgărașului regulile sunt aproape la fel de stricte, iar Salvamontul avertizează că cei care nu sunt dispuși să le respecte trebuie să aibă asupra lor un fond de amendă de 2.000 lei. Ceea ce înseamnă contravaloarea a patru perechi de bocanci bunișori de mers pe munte! Pentru mulți rămâne însă de neacceptat truismul acela că o doză de bere și o cutie de conservă sunt mai ușor de transportat după ce s-au golit. Și preferă să lase totul în seama montagnarzilor pasionați, acei adevărați „christoși“ care iau asupra lor… gunoiul lumii.

Culmea amenzilor montane se află în zona protejată de Agenția Metropolitană Brașov. Dacă cumva vrei să admiri de-aproape literele hollywoodiene de pe Tâmpa și te gândești să folosești motocicleta sau atv-ul (poteca e numai bună), ai putea scoate din buzunar până la 10.000 de lei – 20 de perechi de bocanci! Gunoiul, focul sau distrugerea panourilor te pot costa și ele până la 6.000 de lei.

Dacă tot te încăpățânezi să folosești o parte din banii de concediu în acest scop, e de preferat să alegi traseul 300 de scări de la Slănic Moldova. Intrat sub jurisdicția Ocolului Silvic Bisericesc Bacău, acesta a fost închis de curând, așa că nici un diamonitirion, similar celui de la Muntele Athos, nu-ți poate fi de folos. Nu te mai cerți pentru că ai părăsit sau nu poteca, deoarece ești contravenient în orice punct te-ai afla. Necruțători ca heruvimii de la poarta Raiului, reprezentanții Bisericii pot aplica amenzi de până la 5.000 de lei. Iar Sfântul Ioan Scărarul nu poate decât să-și înece frustrarea că a fost atât de lipsit de imaginație când și-a scris capitolul XVI al cărții (despre iubirea de arginți și milostenie).

Pentru turiștii cu mai puțină dare de mână rămâne Ceahlăul, unde Direcția de Administrare a Parcului Național e mult mai blândă. Poluarea fonică, aruncarea deșeurilor sau camparea în locuri neamenajate poate costa cel mult 150 de lei, iar focul și accesul motorizat, cel mult 200 de lei. Aceste sume se înjumătățesc dacă sunt plătite pe loc sau în 48 de ore, așa că acoperă doar costul șireturilor de la bocancii deja pomeniți.

Homo homini porcus

Dacă-n dimineața zilei de 11 iulie, sâmbăta, ești pe malul mării și pledurile sunt atât de apropiate că nu mai ai unde să arunci o doză goală de bere, lucrurile sunt clare: se sărbătorește Ziua Mondială a Populației. După ce s-au formulat toate legile posibile pentru a proteja Natura, s-a revenit asupra legilor care trebuie să apere Omenirea de om.

Dacă semenii noștri ne obturează dreptul secular de-a ne debarasa de gunoaie, am putea să lăsăm deoparte ecologia caracterului și să le impunem distanță prin adăugarea câtorva decibeli în plus. Și mai mult decât aceasta, piesa contează! Un anume gen de muzică aleargă de pe abrupturile de la Bușteni, pe crestele valurilor de la Neptun și înapoi. Gunoiul s-ar îndepărta destul de ușor din nisip, dar muzica aceasta se depune în mintea omului asemenea metalelor grele. Poate de aceea, amenda pentru poluarea fonică poate ajunge la 1.500 de lei. Câte perechi de papuci de plajă ar putea cumpăra Administraţia Bazinală de Apă Dobrogea Litoral cu banii ăștia?!

Muzica de petrecere și aroma de bere se combină foarte bine cu fumul de la grătarul cu mici. Dacă vă hotărâți să-i preparați pe plajă sau în orice alt loc neamenajat în acest sens, trebuie să știți că o porție poate costa până la 5.000 de lei. Asta pe lângă degetele arse în reflexul de-a înăbuși totul până la apropierea jandarmilor. Cu tristețe am aflat că un tânăr care se declara berar în urmă cu 30 de ani și trudea cu roabe de mici și lopeți de muștar se luptă în prezent cu ciroza. Deci, un sâmbure de adevăr o fi și-n sfaturile și superstițiile culinare.

Cei pasionați de off-road ar putea plăti pentru o plimbare cu mașina pe plajă până la 500 de lei în Sulina și până la 20.000 lei în Mamaia. La acestă sumă maximală poate urca și taxa de campare, dacă pui tradiția înaintea legilor noi din Vama Veche. Lași deschis fermoarul cortului să pătrundă dimineața primele raze ale soarelui și te trezește foșnetul înghețat al procesului verbal de contravenție.

Cu toate că evadarea estivală dobândește atmosfera unui pension de fete, în așteptarea vântului nordic al civilizației, nu avem alte soluții. Măcar nu trebuie să amânăm, ca-n Dubai, momentul în care ne sărutăm partenerele! Sfintele căști pentru muzică, ceaiul și sandwichul de-acasă, plimbarea pe jos în nisip și dormitul în camera de hotel ne scutesc de multe neplăceri. Doar sacul de nylon pentru resturi menajere să nu lipsească!

Poate că Dumnezeu nici nu s-a supărat pe Adam pentru că a mâncat mărul, ci pentru că a aruncat cotorul pe jos…

DACIAN BRADEA

Contents